
פסטיבל אילת הבינלאומי ה-17 למוסיקה קאמרית 
11-8 בפברואר, 2023
הפסטיבל, בניהולו האמנותי של לאוניד רוזנברג, יארח השנה למעלה מ-100 אמנים בינלאומיים 
ב 15 קונצרטים לתזמורות, הרכבים קוליים וכליים, וסולנים.
הפסטיבל מתקיים בחסות ובשיתוף עיריית אילת ותאגיד התיירות אילת. 
הקונצרטים יתקיימו במלון דן אילת 

רשת מלונות דן מציעה לאורחי פסטיבל אילת הבינלאומי חבילות הכוללות כניסה לקונצרטים, במחירים מיוחדים ולינה במלון דן אילת ונפטון אילת. הפסטיבל בחסות רשת מלונות דן זו השנה ה-10 

פסטיבל אילת הבינלאומי ה -17 למוסיקה קאמרית יתקיים בימים רביעי עד שבת (8-11.2.2023) באולמות הקונצרטים של מלון דן אילת. בפסטיבל יתקיימו 15 קונצרטים וביניהם יבצע הרכב הבארוק הנודע "גבריאלי קונסורט" מאנגליה, בניצוחו של פול מקריש, את האופרה הקאמרית "המלך ארתור" מאת הנרי פרסל. זוהי יצירה מלאת קסם שחיבר המלחין הבריטי וממנה נוצרו להיטים שאף זכו לביצועים של אמנים בני זמננו. המוכר שבהם הוא השיר "Cold Song" בביצוע סטינג. ברוח ימים אלה ושינויי המלוכה באנגליה, יבצע ההרכב הבריטי גם ערב ובו שירי הלל למלכה מארי II שהיתה אהובה מאד על פרסל.  
הרכבים נוספים שיגיעו מרחבי העולם הם רביעיית המיתרים "ויז'ן", שלישיית הפסנתר "בוש" ו"נביאי הקווינטה". רביעיית המיתרים "ויז'ן" מגרמניה תעלה קונצרט קאמרי מיצירות בלוך, שוסטקוביץ' ומנדלסון. בקונצרט נוסף, המלווה את אלבומם "ספקטרום" הם ינגנו מוסיקת ג'אז, מוסיקה ברזילאית ומוסיקה פופולארית בעיבודים מפתיעים ווירטואוזים במיוחד לרביעיית כלי קשת. שלישיית הפסנתר "בוש" מהולנד האהובה תחזור לפסטיבל זו הפעם הרביעית בתכנית של שלישיות פסנתר מאת היידן, מנדלסון ורחמנינוב. 
הרכב "נביאי הקווינטה" משוויץ יחבור לסולנים מ"תזמורת הבארוק ירושלים" לביצוע האורטוריה "יוסף ואחיו" שחיבר עילם רותם לפני כעשור, ומספרת בשפה העברית ובמוסיקה בארוקית את סיפור יוסף וכתונת הפסים. 
מתחום מוסיקת הבארוק יתקיים גם מפגש מפתיע בין הצ'מבליסט איגנסיו פרגו (שמרבה להופיע עם תזמורות בארוק חשובות בעולם ומנצחי בארוק בהם הארי ביקט, הארי כריסטופרס, טון קופמן, ג'ורדי סאוול ואחרים), נגן כלי ההקשה דוד מיוראל (המוכר בעיקר מההרכב הספריון 21 של ג'ורדי סאוול) ורקדן הפלמנקו הנודע מרקו פלורז. שלושתם יעלו על הבמה מופע שמשלב בין יצירות מהבארוק האיטלקי יחד עם פלמנקו. 
הצ'לן הצרפתי הנודע אדגר מורו יופיע ברסיטל עם אחיו, הפסנתרן ז'רמי מורו. הם יבצעו מיצירות שומאן, שטראוס וגריג. הצ'לן מורו יככב בקונצרט עם תזמורת הגליל בניצוח סלים עבוד אשקר בביצוע הקונצ'רטו לצ'לו מאת שומאן. עוד באותו הקונצרט תבוצע הסימפוניה השלישית מאת בטהובן, "אירואיקה". בקונצרט נוסף תופיע תזמורת הגליל עם הקונצ'רטו לפסנתר מאת שומאן בביצוע הפסנתרן האילתי המוכשר דניאל אזרד והסימפוניה הסקוטית מאת מנדלסון. 
הפסטיבל יארח אמנים ישראלים בעלי שם שמבצעים מוסיקה על שנעה על הקו שבין מוסיקה קלאסית לג'אז, למוסיקה עממית, למוסיקה אלקטרונית ועוד. הכנרת, הויולנית והזמרת קרן טננבאום תופיע בקונצרט לילי ובו יצירות מקוריות ועיבודים שכתבה, בנגינה בכלים שונים ושימוש בלופר. חמישיית סקסופוני ירושלים הווירטואוזית, בהובלתו של גרש גלר, תנגן שתי תוכניות מוסיקליות מגוונות.
הופעת אורח מסקרנת במיוחד תהיה של אמן הקימנצ'ה והכוכב הבינלאומי, מארק אליהו, שיעלה מופע אינטימי ובו מיצירותיו לכלי הייחודי בליווי פסנתר ובעיבודים למוסיקה אלקטרונית. 
פסטיבל אילת הבינלאומי ה-17 למוסיקה קאמרית יכלול 15 קונצרטים ואירועים מוסיקליים שיתפרסו על פני סופשבוע ארוך, מיום רביעי ועד מוצאי-שבת. הפסטיבל מזמן לקהל מגוון מוסיקלי רחב בביצוע טובי המבצעים מרחבי העולם. אורחי הפסטיבל שיתגוררו במלון דן יזכו לחבילות אירוח מפנקות במיוחד. 
מחירי הקונצרטים: 180- 300 ₪
יוסי חן, מנכ"ל תאגיד התיירות אילת:
"התאגיד העירוני לתיירות אילת שמח לשוב ולארח בפסטיבל אילת הבינלאומי למוסיקה קאמרית ה-17. גם השנה אנו נרגשים לארח אמנים בינלאומיים לצד אמנים ישראלים מובילים, כאן בעיר השמש- אילת. ללא ספק השנה במיוחד מוצעת לבאי הפסטיבל תוכנית אומנותית יוצאת דופן ומשובחת עם מגוון מוסיקלי רחב בביצוע טובי המבצעים מרחבי הארץ והעולם.
בזמן שהותכם בעיר אנו מזמינים אתכם להנות משלל המסעדות, החנויות, בתי הקפה והעסקים המקומיים הנפלאים בעיר אשר מחכים לארח אתכם באהבה. ברצוני להודות למפיקים ולשותפים השונים עיריית אילת, משרד התיירות, משרד התרבות והספורט, רשת מלונות 'דן', והנהלת הפסטיבל, ללא ספק שותפויות ארוכות אלו הן שמאפשרות ושומרות על קסמו והצלחתו של הפסטיבל.  על-מנת להפוך את חופשתכם לנוחה יותר וכדי לא לפספס דבר, אנו ממליצים לכם לבקר באתר התיירות הרשמי של אילת www.traveltaeilat.co.il , וגם בעמוד הפייסבוק שלנו 'אילתים אוהבים לארח'. פסטיבל מוצלח ומהנה לכולם, תודה שבחרתם להתארח אצלנו באילת."
לדברי ליאוניד רוזנברג, יוזם הפסטיבל והמנהל האמנותי והכללי, "אנו גאים להעלות את הפסטיבל זו הפעם ה-17 ולארח כמו תמיד את האמנים הגדולים ביותר מרחבי העולם. השנה הפסטיבל בוחן ומותח את גבולות המוסיקה הקאמרית במופעים מגוונים שגם מתחברים זה לזה."
מכירת כרטיסים וחבילות מתקיימות ב: 
אתר הפסטיבל – www.eilat-festival.co.il ; פייסבוק - www.facebook.com/EilatFestival
המרכז למוסיקה הים האדום - 08-6444816 ,08-6377036, info@eilat-festival.co.il 
מחירים לקונצרטים בודדים באתר מכירת הכרטיסים.
חבילות כרטיסים: 4 קונצרטים ב- 900 ₪  6 קונצרטים ב-1200 ₪ 10 קונצרט ב-1600 ₪

הנחות לתושבי אילת, אזרחים ותיקים, סטודנטים, תלמידים ומורים מהמרכז למוסיקה הים האדום, תושבי חבל אילות וזכאי הנחות נוספים לפי המפורט בעמודי מכירת הכרטיסים. כרטיסים וחבילות:    *6119
חבילות אירוח זוגיות מיוחדות במלונות דן אילת ודן נפטון אילת כולל כרטיסים לקונצרטים: 

חבילת אירוח "סונטה"- 2 לילות 

דן אילת- מחיר מיוחד החל מ- 5090 ₪ לזוג ו 4040 ₪ ליחיד
נפטון  ממלונות דן – מחיר מיוחד החל מ-3260 ₪ לזוג ל-2630 ₪ ליחיד
חבילת אירוח "הרמוניה" 3 לילות

דן אילת- מחיר מיוחד החל מ- 5915 ₪ לזוג ו-4830 ₪ ליחיד
נפטון ממלונות דן- מחיר מיוחד החל מ-3900 ₪  לזוג ו-3270 ליחיד
חבילת אירוח "מלודיה" 4 לילות 

דן אילת- מחיר מיוחד החל מ-6750 ₪ לזוג ו-5625 ₪ ליחיד
נפטון ממלונות דן -  מחיר מיוחד החל מ- 4495 ₪ לזוג ו-3865 ₪ ליחיד 
מרכז ההזמנות של מלון דן - 5450*, 1-700-50-50-80, www.danhotels.co.il 
*הטבות לחברי מועדון E-DAN
פסטיבל אילת הבינלאומי ה-17 למוסיקה קאמרית מתקיים בתמיכתם של עיריית אילת, תאגיד התיירות אילת, משרד התיירות, מלון דן, משרד התרבות, משרד החוץ, מפעל הפיס, התאחדות בתי המלון. 
מייסד, מנכ"ל הפסטיבל ומנהל אמנותי: לאוניד רוזנברג
ייעוץ אמנותי, תיאום אמנים: גילי אלון-ביטון, קרוסלה ניהול אמנים ויח"צ
הפקה: סקאי הפקות ; מנחה הקונצרטים: יוסי שיפמן
לפרטים נוספים ותיאום ראיונות:
גילי אלון-ביטון 02-5790297, 054-4352353, gilli@carousel.co.il
שירלי יצחקי יחסי-ציבור 054-7206348, shirley@shirleypr.co.il 

תכנית הפסטיבל המלאה
יום רביעי 8.2.2023
17:00 קונצרט מס' 1 רביעיית ויז'ן, גרמניה 

רביעיית ויז'ן (גרמניה)

בלוך - פרלוד, ב. 63; שוסטקוביץ' - רביעיית מיתרים מס. 8 בדו מינור; מנדלסון - רביעייה מס. 2 בלה מינור

20:45 קונצרט מס' 2 רומנטיקה גרמנית
סלים עבוד אשקר, מנצח (גרמניה – ארה"ב)

דניאל עזרד, פסנתר (ישראל)

תזמורת הגליל (ישראל)

שומאן - קונצ'רטו לפסנתר בלה מינור, אופוס 57; מנדלסון - סימפוניה מס. 3 "הסקוטית"

יום חמישי 9.2.2023
11:00 קונצרט מס' 3 חמישיית סקסופוני ירושלים, ישראל
חמישיית סקסופוני ירושלים (ישראל)

באך, הנדל, מוצרט, צ'ייקובסקי, אלבינוני, רימסקי קורסקוב, סינגליי ואברהם פרחי בעיבודים מפתיעים לחמישיית סקסופונים. 

17:00 קונצרט מס' 4 ספקטרום. רביעיית ויז'ן, גרמניה
רביעיית ויז'ן (גרמניה)

המופע עטור הפרסים "ספקטרום" שמלווה את האלבום שהוציאה רביעיית המיתרים ויז'ן באוגוסט 2021 מציע שירים שנכתבו ועובדו על ידי חברי ההרכב שמושפעים ממוסיקה עממית, פופ, רוק, פאנק, ועוד. מסע פורץ גבולות בין תרבויות. 

20:45 קונצרט מס' 5 אירואיקה

סלים עבוד אשקר – מנצח וסולן בפסנתר (גרמניה – ארה"ב)

אדגר מורו, צ'לו (צרפת)

תזמורת הגליל (ישראל)

בטהובן - סימפוניה מס' 3, אירואיקה; שומאן - קונצ'רטו לצ'לו

23:00 קונצרט מס' 6 טנגו וג'אז לעת ליל עם חמישיית סקסופוני ירושלים

חמישיית סקסופוני ירושלים (ישראל)

ג'אז, כלייזמר, טנגו, מוסיקה ישראלית ועוד בקונצרט לילי ומפתיע עם חמישיית סקסופוני ירושלים הווירטואוזית. בתכנית, מיצירות פיאצולה, גרשווין, פיידמן, קרטיס, דוידוב, קלנדר, זאנז'אן, בשיי, ורבים אחרים. 

יום שישי 10.2.2023 
11:00 קונצרט מס' 7  רסיטל לצ'לו: אדגר מורו 

אדגר מורו, צ'לו (צרפת)

ג'רמי מורו, פסנתר (צרפת)

שומאן – אדג'ו ואלגרו, אופוס 70; שטראוס – סונטה לצ'לו ולפסנתר אופוס 6; גריג – סונטה לצ'לו אופוס 36

14:00 קונצרט מס' 8 פלמנקו: המקור 

מרקו פלורז, רקדן (ספרד)
איגנסיו פרגו, צ'מבלו (ספרד)

דוד מיורל, כלי הקשה (ספרד)

פלמנקו ומוסיקה בארוק על במה אחת: שלושה ענקים מתרבויות מוסיקה ומחול נפגשים על הבמה עם תכנית מפתיעה ומרתקת. 

17:00 קונצרט מס' 9 דואו מארק אליהו

מארק אליהו, קמנצ'ה ובגלמה (ישראל)

חיים וייס, קלידים (ישראל)
מארק אליהו נחשב לאחד היוצרים המרתקים והמרגשים בתחומו שפועלים היום בעולם. נגן, מלחין ומפיק בינלאומי, שמפליא לנגן על כלי קשת ייחודי בשם קימנצ'ה – בעל אקוסטיקה יוצאת דופן. ההצלחה הבינלאומית שלו הביאה אותו לראות עולם, ואת כל זה הוא הביא חזרה הביתה, לכאן – ועכשיו המוזיקה שלו שואבת לתוכה השפעות שבטיות, מוזיקה אלקטרונית ועוד – והכל מתפרץ על הבמה בחוויה נדירה.
20:45 קונצרט מס' 10 שירי הלל למרי מלכת אנגליה

גבריאלי קונסורט נגנים ומקהלה (אנגליה)
מנצח: פול מקריש (אנגליה)

הנרי פרסל – שירי הלל (Odes): Celebrate this Festival ; Come Ye Sons of Art
23:00 קונצרט מס' 11 קרן טננבאום – מופע סולו

קרן טננבאום – קול, כינור, ויולה, לופר (ישראל)

קרן טננבאום מגישה על הבמה שירים מוכרים ומקוריים, ישירים וחשופים בעטיפה מוזיקלית מפתיעה ומינימליסטית. קרן, זמרת - יוצרת, כנרת וויולנית, מלווה את שירתה בפריטה על ויולה, מה שהופך אותה למעין גיטרה ובנגינה בכינור. שילוב הקול והוויולה יוצר סאונד מקורי והרמוני מאוד. בעזרת לופר - בונה בזמן אמת שכבות שהופכות במהרה לתזמורת מיתרים גדולה ומרגשת.
יום שבת 11.2.2023
11:00 קונצרט מס' 12 יוסף ואחיו 

עילם רותם, מנצח (שווייץ)

הרכב נביאי הקווינטה (שווייץ)

תזמורת הבארוק ירושלים (ישראל)

האורטוריה "יוסף ואחיו" מאת עילם רותם על פי הסיפור התנ"כי מבוצעת בכלי הבארוק וזמרים מישראל ומשווייץ בשפה העברית. 

14:00 קונצרט מס' 13 הדור הבא

מוסיקאים צעירים ומוכשרים מבית מרכז המוסיקה הים האדום ביצירות וירטואוזיות

17:00 קונצרט מס' 14 שלישיית בוש

שלישיית בוש (הולנד)

היידן – שלישיית פסנתר בדו מג'ור; מנדלסון – שלישיית פסנתר מס. 1 ברה מינור; רחמנינוב – טריו אלגיאק 

20:45 קונצרט מס' 15 המלך ארתור 

פול מקריש, מנצח (אנגליה)

גבריאלי קונסורט: נגנים ומקהלה (אנגליה)

האופרה הקאמרית "המלך ארתור" מאת הנרי פרסל, בביצוע ראשון בישראל על ידי ההרכב הבריטי הנודע גבריאלי קונסורט ובניצוח פול מקריש. 

